
[bookmark: _Toc0]Alföldi rendezésében Closer premier a Centrál Színházban
Egy hónap múlva, 2026. december 11-én lesz Patrick Marber kortárs angol szerző Closer című darabjának bemutatója a budapesti Centrál Színházban. Két nő és két férfi, akik ugyanazt keresik: boldogságot és szerelmet. Csakhogy az út mindig tele van buktatókkal. Szex, szenvedély, hazugság, titok, féltékenység, megcsalás. Idealizált hősök helyett mélyen gyarló embereken keresztül láthatjuk, mit is jelent két ember kapcsolata. Alföldi Róbert rendezésében Martinovics Dorina, Schmied Zoltán, Ágoston Katalin és Fehér Tibor lép színpadra.
Dan (Fehér Tibor) sikertelen író, aki beleszeret a rejtélyes Alice-be (Ágoston Kati). A lány a múzsájává válik, egészen addig, amíg Dan nem találkozik a fotós Annával. Anna (Martinovics Dorina) végül a határozott orvos, Larry (Schmied Zoltán) mellett köt ki. De a négy ember közti viszonyrendszerben semmi sem végleges – és sokszor nem is az, aminek látszik…
A darab majdnem annyira botrányos, mint amennyire sikeres, ugyanis idealizált hősök helyett mélyen gyarló embereken keresztül vizsgálja, mit is jelent két ember kapcsolata, miközben felteszi a kérdést, hogy vajon tényleg úgy kerülhetünk-e valakihez a legközelebb, ha mindent tudunk róla?
„Mi az a vonzalom, vagy robbanás, amikor két ember találkozik és mindent hajlandó felrúgni maga körül a másikért. Vajon ez a szabadság? Vagy ezek csak az ösztönök? És mi a helyes út ilyenkor? Ha kőkemény önauralommal maradunk a tisztességes életnél, vagy ha kettős játékot űzünk, vagy ha belevetjük magunkat a szerelembe? Vajon ez szerelem? Vagy erősebb a szerelem illúziója? Miért van az, hogy általában, ha én neked a mindenség, te azért nekem nem, mert nekem egy másik ember a mindenség, akinek meg én nem…és a sor folytatható – folytatni kell? Mi a boldogság záloga? A biztonság vagy a szenvedély? És ez tényleg belső szabadság? Egyáltalán szabadok vagyunk mi önmagunktól? Szabadok tudunk lenni másikkal? Mi az, hogy szerelem? Mi az, hogy a másik? Mi az, hogy a társ? Vagy ahogy mondani szoktam, mindez semmi más, mint kínlódásunk, mint egy szaros csirke a világűrben? Mert bármi van, mégiscsak keressük azt a másik felünket…és keressük…és keressük….” – mondta a rendező, Alföldi Róbert.
Patrick Marber angol komikus, drámaíró, rendező, színész és forgatókönyvíró, akit 2002-ben a Royal Society of Literature tagjává választottak. Már első színdarabja, az 1995-ben írt Dealer’s Choice is számos díjat nyert, köztük az 1995-ös Writer’s Guild-díjat (a legjobb West End-i színdarab kategóriájában) és az 1995-ös Evening Standard-díjat az év legjobb vígjátékáért. Az 1997-ben született Closer az év legjobb új színdarabjaként elnyerte a Laurence Olivier-díjat, valamint dráma kategóriában, a legjobb új színdarabért a London Critics Circle színházi díját. A darab a National Theatre-ből előbb átkerült a West Endre, majd a Broadwayn is színpadra állították, ahol a szerzőt a legjobb új színdarabnak járó Tony-díjra is jelölték.
A darabból 2004-ben Mike Nichols rendezett filmet Julia Roberts, Jude Law, Natalie Portman és Clive Owen főszereplésével. A film számos díjat és jelölést kapott: Clive Owen és Natalie Portman egyaránt elnyerte a Golden Globe-díjat a legjobb mellékszereplő kategóriában, valamint Oscar-díjra is jelölték őket.
A Centrál Színház hazai ősbemutatóján a darab Upor László fordításában lesz látható Martinovics Dorina, Schmied Zoltán, Ágoston Katalin és Fehér Tibor előadásában. A rendező Alföldi Róbert, aki az előadás díszleteit is maga tervezte. A jelmeztervező Erős Hanna.
https://centralszinhaz.hu/eloadas/closer/

